Ca să stopeze comerțul cu candele de diferite forme și culori, "improprii cultului creștin ortodox" și ca să evite profanarea iconițelor lipite pe acestea, Patriarhia Română lansează un nou model de candelă: galbenă și cu un nume pe măsură: "Ajutorul tău pentru Catedrala Mântuirii Neamului".

Adio candelă roșie. Anul acesta, credincioșii ortodcși vor merge la slujba de Înviere cu un nou model, ce are binecuvântarea Patriarhiei. E vorba de o candelă galbenă supranumită „Ajutorul tău pentru Catedrala Mântuirii Neamului”.

„Cu ajutorul lui Dumnezeu și cu binecuvântarea Patriarhului Daniel”, Patriarhia Română și Arhiepiscopia Bucureștilor pun la dispoziția ortodocșilor, cu ocazia sărbătorilor de Paște, un nou model de candelă. Obiectul de cult, supranumit „Ajutorul tău pentru Catedrala Mântuirii Neamului”, este produs de Fabrica de lumânări „Făclia Sfinților Români” a Arhiepiscopiei Bucureștilor, potrivit Basilica.ro.

Sursa precizează că „acest nou model de candelă a fost conceput și lansat ca răspuns la nevoile credincioșilor ortodocși”. Aceștia „erau nevoiți să cumpere, din supermarket-uri sau piețe, candele de diferite forme și culori, improprii cultului creștin ortodox. Unele din aceste candele de pe piața liberă au lipite iconițe ortodoxe, ajungând după ardere să fie aruncate și profanate cu sau fără voie”.

Candela de cult produsă de Patriarhia Română este de mărime medie și are o durată de ardere de aproximativ 60 ore. Fabricată dintr-un amestec de parafină și ulei de palmier, noua candelă are caracteristice specifice cultului creștin-ortodox, scrie Basilica.ro. Mai mult, pe eticheta candelei se află o reprezentare a machetei Catedralei Mântuirii Neamului, precum și câteva instrucțiuni de folosire pentru siguranță.

„După cum se deduce și din denumirea acestor candele o parte din veniturile strânse prin vânzarea acestor lor vor fi folosite la construirea Catedralei Mântuirii Neamului.

Noul model de candelă este disponibil la pangarele și magazinele bisericilor din Arhiepiscopia Bucureștilor și costă 7 lei, iar o parte din veniturile strânse din vânzarea acestor candele vor fi folosite la construirea viitorului edificiu, notează sursa. „Credincioșii care achiziționează aceste candele de cult fac un gest de solidaritate ortodoxă și contribuie, precum banul văduvei, la împlinirea grabnică a unui ideal național: zidirea Catedralei Mântuirii Neamului”, scrie Basilica.ro.